**INFORMATĪVAIS ZIŅOJUMS**

par Eiropas Savienības Konkurētspējas ministru padomes 2020. gada 18. septembra sanāksmē videokonferencē izskatāmajiem jautājumiem

2020. gada 18. septembrī notiks Eiropas Savienības (turpmāk – ES) Konkurētspējas ministru padomes sanāksmes videokonference par ES vienotā tirgus un ekonomiskās atveseļošanās jautājumiem. Sanāksmē plānota diskusija par **Vienotā tirgus padziļināšanu, lai sekmētu Eiropas spēcīgu atveseļošanos, konkurētspēju un ilgtspēju.**

2020. gada 10. martā Eiropas Komisija (turpmāk – komisija) publicēja vairākus paziņojumus (tā saukto – Marta pakotni), kuros izklāstīta jaunā ES rūpniecības stratēģija, stratēģija maziem un vidējiem uzņēmumiem (turpmāk – MVU), rīcības plāns Vienotā tirgus īstenošanai un sniegta analīze par atlikušajiem šķēršļiem Vienotajā tirgū.

Prezidentūra 2020. gada 1.jūlijā nāca klajā ar priekšlikumu Padomes secinājumiem par padziļinātu Vienoto tirgu, kas nodrošinātu spēcīgu atveseļošanos, konkurētspējīgu un ilgtspējīgu Eiropu. Cita starpā secinājumos Komisija tiek aicināta līdz 2021. gada 15. janvārim nākt klajā ar izvērtējumu par:

* Ilgtermiņa rīcības plāna *Vienotā tirgus noteikumu labākai ieviešanai un izpildei* ieviešanas progresu, t.sk. īstenotajiem pasākumiem, lai novērstu barjeras Vienotajā tirgū;
* Vienotā tirgus noturīgumu, ņemot vērā COVID-19 krīzes sniegtās mācības;
* nepieciešamību veikt tālākas darbības un/vai jaunu normatīvo aktu izstrādi.

Padome uzskata, ka Komisijas ziņojums varētu kalpot par pamatu tālākajam darbam pie Vienotā tirgus darbības uzlabošanas. Padomes secinājumos uzsvērts, ka šobrīd ir svarīgi izmantot krīzes sniegtās mācības, lai izprastu, kā ilgtermiņā labāk spēcināt uzņēmumu, sevišķi MVU, konkurētspēju. Tāpat secinājumos dalībvalstis uzsver savu apņēmību strādāt pie Vienotā tirgus darbības pilnveides un izceļ nepieciešamību pēc tūlītējas rīcības.

2020.gada 18.septembra ministru sanāksmē paredzēta diskusija par Marta pakotnes priekšlikumu lomu Vienotā tirgus darbības uzlabošanā. Pasākumi, ko atsevišķas dalībvalstis bija ieviesušas saistībā ar COVID-19 krīzi, piemēram, robežu slēgšana, ir radījusi jautājumus par Vienotā tirgus noturīgumu, piemēram, attiecībā uz rūpniecības ekosistēmām un vērtību ķēdēm. Būtisks diskusiju jautājums ir par Vienotā tirgus lomu Eiropas ekonomikas atveseļošanās procesā un Vienotā tirgus politikas prioritātēm kopumā.

Svarīga ir arī Vienotā tirgus izpildes darba grupas (*Single Market Enforcement Task Force* – SMET) loma godīgu spēles noteikumu nodrošināšanā Vienotajā tirgū, kā arī ES konkurences ietvara pārskatīšana un trešo valstu publiskā sektora subsīdiju jautājums. Jāatzīmē, ka Komisija 2020.gada 17. jūnijā publicēja Balto grāmatu par ārvalstu subsīdiju ietekmi uz vienlīdzīgiem konkurences apstākļiem. Tās mērķis ir turpināt diskusijas par pret-subsīdiju mehānisma stiprināšanu Eiropas publiskajos iepirkumos, ņemot vērā, ka nereti ES uzņēmumiem nav iespējas pretendēt uz iepirkumiem vairākos trešo valstu tirgos.

**Latvijas nostāja:**

*Diskusijas jautājums: Kuras “Marta pakotnes”, precīzāk Ilgtermiņa rīcības plāna Vienotā tirgus noteikumu labākai ieviešanai un izpildei, komponentes būtu uzskatāmas par prioritārām un sevišķi piemērotām Vienotā tirgus efektīvai stiprināšanai un tāpēc būtu jāuzsver, lai mazinātu COVID-19 krīzes ietekmi un atbalstītu straujāku ekonomikas atveseļošanos?*

Latvija kopumā atbalsta izstrādātos Padomes secinājumus.

Turpmāka Vienotā tirgus pilnveidošana nenoliedzami var sniegt turpmākus ieguvumu Latvijas ekonomikai kopumā, kā arī jaunus ieguvumus iedzīvotājiem un uzņēmumiem brīvi strādājot, studējot, ceļojot, iegādājoties preces un saņemot pakalpojumus citās ES dalībvalstīs, kā arī veicot pārrobežu uzņēmējdarbību. Jaunu Vienotā tirgus darbību uzlabojošu noteikumu pieņemšana ir būtiska, lai panāktu ES iecerēto zaļo un digitālo ekonomikas pārveidi, kas kalpotu par atspēriena punktu spējai konkurēt pasaules mērogā.

Vienlaikus Latvija uzskata, ka Komisijai horizontāli ir jāvērtē, vai Vienotā tirgus četru brīvību principi tiek ievēroti visos ES tiesību aktos. Komisijai būtu jāiestājas par šo principu ievērošanu, neskatoties uz jautājuma virzības būtību (piemēram, Mobilitātes pakotnes I jautājumā par piekļuvi autopārvadājumu tirgum netika ievēroti Vienotā tirgus principi).

Atbalstām sadarbības stiprināšanu starp dalībvalstīm un ES institūcijām dažāda līmeņa formātos, kā arī regulāru informācijas apmaiņu par sasniegtajiem rezultātiem ES Konkurētspējas ministru padomē. Šajā kontekstā būtiski, ka SMET darbs ir orientēts uz konkrētu rezultātu sasniegšanu. Īpaši svarīgi strādāt pie Komisijas paziņojumā “Vienotā tirgus šķēršļu apzināšana un mazināšana” identificēto pārrobežu darbības šķēršļu pakāpenisku un ātru novēršanu. Jau šobrīd Ekonomikas ministrija dialogā ar uzņēmējiem ir identificējusi šķēršļus, kas būtu risināmi prioritāri. To starpā ir sarežģītas un neskaidras administratīvās prasības, neskaidrības saistībā ar darbinieku nosūtīšanu uz citām dalībvalstīm darbu veikšanai, digitālo pakalpojumu neesamība, kas izraisa lieku laika patēriņu, valodas barjeras, kā arī atšķirīga iestāžu attieksme un informācijas trūkumus. Tāpat sagaidām no Komisijas skrupulozāku uzraudzību pār ES tiesību aktu ieviešanu nacionālajā līmenī. Tas mazinātu atšķirīgas ES likumdošanas interpretācijas iespējas un līdz ar to jaunu barjeru un šķēršļu veidošanos.

Latvija atbalsta Vienotā tirgus pārskata pilnveidošanu un efektīvu papildus indikatoru atlasi labākai Vienotā tirgus darbības novērtēšanai, jo īpaši tādās jomās, kā preču, pakalpojumu un digitālais tirgus, kā arī datu un aprites ekonomika.

Svarīgi stiprināt paziņošanas mehānisma pilnveidi. Apsveicama ir Komisijas iecere savstarpēji integrēt un pilnveidot dažādas Vienotā tirgus informācijas sistēmas. Pateicoties COVID-19 gūtajai pieredzei, Latvija ir guvusi atziņu, ka prasības dalībvalstīm attiecībā uz paziņošanas procedūru izpildi ir tulkojamas neviennozīmīgi. Tāpat arī Komisijas rīcība ir bijusi neviennozīmīga. Tāpēc svarīgi, ka identificētās nepilnības tiek novērstas kopīgā konsultatīvā darbā, mazinot pārkāpuma procedūru risku un skaitu.

Latvija ir ieinteresēta kopā ar Komisiju īstenot dažādas aktivitātes, kas veicinātu nacionālo iestāžu darbinieku kvalifikācijas celšanu, pieredzes apmaiņu un apmācības, iestāžu savstarpējās sadarbības stiprināšanu, lai sekmētu inovatīvu, efektīvu un sabiedrībai noderīgu risinājumu īstenošanu publisko iepirkumu jomā, kā arī drošu preču un pakalpojumu apriti vienotajā tirgū.

Latvija atbalsta iniciatīvas, kas vairotu ES ražotāju konkurētspēju, t.sk. pieliekot papildus pūles uz noteikumiem balstītas tirdzniecības un komercprakses vides veidošanā globālā līmenī.

**Latvijas delegācija**

Delegācijas vadītājs: **Jurģis Miezainis**, Ekonomikas ministrijas parlamentārais sekretārs

Iesniedzējs:

Ekonomikas ministrs J. Vitenbergs

Vīza:

Valsts sekretārs E. Valantis

10.09.2020.

841

O.Grigus

67013114, olafs.grigus@em.gov.lv